Trods advarsler og efterlysning var tricktyv igen på spil i weekenden.

I Sæby har en listig tyv fundet sig en indbringende niche, da han ringede på ved en ældre herre, fortalte at der var indbrud i området og i stedet udnyttede situationen til netop det - et indbrud. Det kunne TV2 Nord fortælle i sidste uge. Det fik Nordjyllands Politi til at bringe en advarsel om tricktyven og hans færden. Nu tyder det dog på tyven igen har været på spil. - Vi kunne godt forestille os, det kunne være den samme på grund af geografien. Det siger Peter Skovbak, leder af Efterforskningscenter Frederikshavn. Og faktisk har han muligvis også været i gang med de ældre længere nordpå. - Vi havde et lignende indbrud den 22. december 2022 i Midtpunkt i Frederikshavn, hvor det gik ud over en 93-årig kvinde, sagde Peter Skovbak dengang. Lørdag, denne weekend, var det i en lejlighed på Munkvej i Sæby. Her bor en 80-årig kvinde, men denne gang bankede tyven dog ikke på. I stedet udnyttede han den ulåste dør og kvindens middagssøvn til at stjæle nogle kontanter. Akkurat som der også blev stjålet kontanter fra den 84-årige herre i sidste uge. Peter Skovbak opfordrer folk til at tage sig i agt for tricktyven. Har du oplysninger i sagen, ring 114.